## Pravilnik o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti

### NN 59/2002 (22.5.2002.), Pravilnik o poslovima na kojima se ne smije zaposliti malodobnik i o poslovima na kojima može raditi samo nakon prethodnog utvrđivanja zdravstvene sposobnosti

# MINISTARSTVO RADA I SOCIJALNE SKRBI I MINISTARSTVO ZDRAVSTVA

1069

Na teme­lju članka 16. stavka 2., 3. i 4. Zakona o radu (»Narodne
novine« br. 38/95, 54/95, 65/95, 17/01 i 82/01) ministar rada i socijalne skrbi
uz suglasnost ministra zdravstva donosi

## PRAVILNIK

### O POSLOVIMA NA KOJIMA SE NE SMIJE ZAPOSLITI MALODOBNIK I O POSLOVIMA NA KOJIMA MOŽE RADITI SAMO NAKON PRETHODNOG UTVRĐIVANJA ZDRAVSTVENE SPOSOBNOSTI

Članak 1.

Ovim se Pravilnikom radi zaštite zdrav­lja, ćudorednosti ili razvoja
malodobnika, utvrđuju poslovi na kojima se ne smije zaposliti malodobnik i
poslovi koje može obav­ljati samo nakon prethodnog utvrđiva­nja zdravstvene
sposobnosti za obav­lja­nje tih poslova, te način utvrđiva­nja zdravstvene
sposobnosti, rokove u kojima se mora ponoviti utvrđiva­nje zdravstvene
sposobnosti, sadržaj i način izdava­nja svjedo­džbe o zdravstvenoj sposobnosti
i druga pita­nja važna za utvrđiva­nje zdravstvene sposobnosti malodobnika.

POSLOVI NA KOJIMA
SE NE SMIJE ZAPOSLITI MALODOBNIK

Članak 2.

Radi zaštite zdrav­lja i razvoja malodobnik se ne smije zaposliti na
poslovima:

1. koji su prema propisima zaštite na radu utvrđeni kao poslovi s
posebnim uvjetima rada,

2. koji su prema propisima o mirovinskom osigura­nju utvr­đeni kao osobito
teški i za zdrav­lje štetni te se na ­njima staž osigura­nja računa s povećanim
traja­njem.

Članak 3.

Radi zaštite ćudorednosti malodobnik se ne smije zaposliti na poslovima
u kockarnicama, salonima za igre na sreću, disko klubovima, noćnim barovima i
noćnim klubovima kao i na drugim poslovima koji potencijalno mogu ugroziti
ćudorednost malodobnika.

POSLOVI NA KOJIMA MALODOBNIK MOŽE RADITI SAMO NAKON PRETHODNOG
UTVRĐIVANJA ZDRAVSTVENE SPOSOBNOSTI

Članak 4.

(1) Osim na poslovima iz članka 2. i 3. ovoga Pravilnika malodobnik može
raditi na drugim poslovima, samo nakon prethodnog pre­gleda za utvrđiva­nje
zdravstvene sposobnosti (u da­lj­njem tekstu: zdravstveni pre­gled) za obav­lja­nje
tih poslova.

(2) Zdravstveni pre­gled malodobnika obav­lja se najkasnije svakih šest
mjeseci rada malodobnika, a i prije kada to ocijeni izabrani doktor medicine
primarne zdravstvene zaštite.

NAČIN UTVRĐIVANJA
ZDRAVSTVENE SPOSOBNOSTI

Članak 5.

(1) Zdravstveni pre­gled malodobnika obav­lja se na teme­lju uputnice za
utvrđiva­nje zdravstvene sposobnosti malodobnika (Obrazac MA-1) koju izdaje
poslodavac.

(2) Uputnica naročito sadrži podatke o poslu na kojem će malodobnik
raditi ili radi, traja­nju posla te opasnostima i štetnosti kojima tijekom
posla malodobnik može biti izložen.

Članak 6.

(1) Zdravstveni pre­gled za utvrđiva­nje zdravstvene sposobnosti
malodobnika obav­lja se prema doktrini i kriterijima medicine rada.

(2) Nakon obav­ljenog zdravstvenog pre­gleda izdaje se svjedo­džba o
zdravstvenoj sposobnosti malodobnika za obav­lja­nje određenih poslova (Obrazac
MA-2).

(3) Svjedo­džbu o zdravstvenoj sposobnosti malodobnika izdaje
zdravstvena ustanova koja u svom sastavu ima djelatnost medicine rada ili
privatna ordinacija medicine rada.

(4) U svjedo­džbi
se naročito navodi na kojim poslovima može raditi malodobnik kao i rok za
ponovnu provjeru zdravstvene sposobnosti.

Članak 7.

(1) Malodobnik odnosno poslodavac imaju na ocjenu zdravstvene
sposobnosti pravo žalbe u pisanom obliku, u roku od 15 dana od dana primitka
svjedo­džbe o zdravstvenoj sposobnosti malodobnika, komisiji pri Hrvatskom
zavodu za medicinu rada koju imenuje ravnate­lj Hrvatskog zavoda za medicinu
rada za svaki pojedini slučaj podnoše­nja žalbe.

(2) Komisija se sastoji od predsjednika i dva člana, koji su doktori
medicine specijalisti medicine rada iz zdravstvene ustanove koja u svom sastavu
ima djelatnost medicine rada ili privatne ordinacije medicine rada.

(3) Svi doktori medicine specijalisti medicine rada koji obav­ljaju
djelatnost medicine rada dužni su na poziv sudjelovati u radu komisije. U radu
komisije ne mogu sudjelovati doktori medicine specijalisti medicine rada koji
su sudjelovali u zdravstvenom pre­gledu malodobnika u prvom stup­nju.

(4) Komisija može donijeti ocjenu zdravstvene sposobnosti bez ponovnog
zdravstvenog pre­gleda malodobnika, samo na osnovi priložene medicinske
dokumentacije i to u roku od 30 dana od dana primitka žalbe.

(5) Komisiji mora biti dostupna medicinska dokumentacija o prethodnim
zdravstvenim pre­gledima malodobnika, a po potrebi i medicinska dokumentacija
od izabranog liječnika primarne zdrav­stvene zaštite malodobnika o čijoj se
zdravstvenoj sposobnosti odlučuje.

(6) Ocjena zdravstvene sposobnosti komisije je konačna i dostav­lja se
pre­gledanom malodobniku, poslodavcu i Hrvatskom zavodu za medicinu rada.

(7) Odluku o visini naknade za rad komisije donosi Upravno vijeće
Hrvatskog zavoda za medicinu rada uz prethodnu suglasnost ministra zdravstva.

Članak 8.

Obrazac uputnice za utvrđiva­nje zdravstvene sposobnosti malodobnika (MA-1)
i svjedo­džbe o zdravstvenoj sposobnosti malodobnika (MA-2) sastavni su dio
ovoga Pravilnika.

Članak 9.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 112-07/01-01/05
Urbroj: 524-04/2-02-7
Zagreb, 17. trav­nja 2002.

Ministar rada i socijalne skrbi
**Davorko Vidović,** v. r.
Ministar zdravstva
**mr. sc. Andro Vlahušić dr. med.,** v. r.

![](dodatni/358375.gif)
![](dodatni/358376.gif)
![](dodatni/358377.gif)

Pravilnik, NN 59/2002-1069